C 421/36
SK
Úradný vestník Európskej únie
4.11.2022
PRILOHA 1
Synergie s misiami EÚ
Misia EÚ „Adaptácia na zmenu klímy“ Cieľom misie „Adaptácia na zmenu klímy“ je podporiť najmenej 150 európskych regiónov, miestnych orgánov a komunít v ich úsilí dosiahnuť odolnosť proti zmene klímy do roku 2030.
V rámci misie sa bude poskytovať podpora regiónom, miestnym orgánom a komunitám, aby lepšie porozumeli rizikám a príležitostiam v oblasti klímy, pripravili sa na ne a zvládali ich, urýchlili svoju transformáciu smerom k odolnosti proti zmene klímy a realizovali najmenej 75 rozsiahlych demonštračných projektov adaptácie na zmenu klímy v teréne.
Účasť členských štátov, regiónov a miestnych orgánov bude zohrávať kľúčovú úlohu pri vykonávaní tejto misie, pretože práve ony sú kľúčovými aktérmi zmien.
Takisto môžu zavádzať nové technológie, experimentovať s inovačnými riešeniami zameranými na miestne potreby a pomôcť rôznym zainteresovaným stranám dosiahnuť odolnosť proti zmene klímy.
Ciele misie sú v súlade s politickými cieľmi EFRR (1), ktorými je konkurencieschopnejšia a inteligentnejšia Európa vďaka presadzovaniu inovatívnej a inteligentnej transformácie hospodárstva a regionálnej prepojenosti IKT.
Misiou sa takisto prispieva k politickému cieľu, ktorým je ekologickejší, nízkouhlíkový prechod na bezuhlíkové hospodárstvo a odolná Európa vďaka presadzovaniu čistej a spravodlivej energetickej transformácie, zelených a modrých investícií, obehového hospodárstva, zmierňovania zmeny klímy a adaptácie na ňu, predchádzania rizikám a ich riadenia a udržateľnej mestskej mobilite.
Finančné prostriedky v rámci týchto priorít možno napríklad mobilizovať na účely rozširovania riešení na adaptáciu na zmenu klímy a zároveň využiť synergie s finančnými prostriedkami mobilizovanými v rámci programu Horizont Európa.
Regióny a miestne orgány môžu takisto podpísať chartu misie, v ktorej vyjadria vôľu spolupracovať a koordinovať svoju činnosť s ostatnými signatármi, aby mohli mobilizovať zdroje a rozvíjať činnosti na svojich príslušných územiach s cieľom dosiahnuť svoje ciele v oblasti adaptácie na zmenu klímy.
Regiónom a miestnym orgánom bude pomáhať platforma vykonávania misie, napríklad tým, že im poskytne prístup k vedomostiam a technickej pomoci.
Na výskumné a inovačné projekty v oblasti adaptácie na zmenu klímy budú dostupné finančné prostriedky prostredníctvom pracovných programov programu Horizont Európa, ktoré možno implementovať využívaním potenciálnych synergií s EFRR.
Misia EÚ „Rakovina“ Cieľom misie „Rakovina“ a európskeho plánu na boj proti rakovine je prostredníctvom prevencie a liečby zlepšiť do roku 2030 kvalitu života viac než trom miliónom ľudí a umožniť ľuďom postihnutým rakovinou vrátane ich rodín dlhší a kvalitnejší život.
Tento celkový cieľ je v súlade s politickým cieľom EFRR, ktorým je sociálnejšia a inkluzívnejšia Európa.
Plánuje sa vytváranie digitálnych infraštruktúr na podporu výskumu a inovácie v oblasti kontroly rakoviny.
Prostredníctvom platformy UNCAN.eu sa budú zbierať údaje rôzneho druhu a z rôznych zdrojov.
Európske digitálne centrum pre onkologických pacientov umožní onkologickým pacientom a osobám, ktoré prežili rakovinu, ukladať svoje zdravotné údaje a získať informácie.
Budú sa podporovať komplexné onkologické infraštruktúry s cieľom riešiť nerovnosti v prístupe k vysokokvalitnej onkologickej starostlivosti, napr. posilnením výskumných kapacít a vytvorením siete zloženej z členských štátov a regiónov.
Účasť členských štátov, regiónov a miestnych orgánov je kľúčová pre vykonávanie plánovaných akcií, keďže práve ony sú zodpovedné za organizáciu svojich zdravotníckych systémov.
Napríklad zlepšenie prístupu k včasnému skríningu alebo inovačnej liečbe rakoviny si bude vyžadovať veľké investície do infraštruktúry, zariadení, digitalizácie, zdravotníckej pracovnej sily a nových modelov starostlivosti vrátane riešení telemedicíny zameraných na dosah na pacientov vo vidieckych a v odľahlých oblastiach.
EFRR zohráva dôležitú úlohu v zlepšovaní kontroly rakoviny.
Mnohé regióny majú stratégie pre inteligentnú špecializáciu v oblasti zdravia vrátane rakoviny.
Existujúce projekty majú obrovský potenciál prispieť k cieľom misie.
Regióny sa budú nabádať, aby zosúladili svoju činnosť s prioritami EÚ a viac investovali do výskumu a inovácie tým, že priority inteligentnej špecializácie budú orientovať smerom k inovácii v oblasti rakoviny.
Rovnako môže aj program Interreg pomáhať onkologickým pacientom pri vyhľadávaní zdravotníckej starostlivosti v inej krajine, a to posilňovaním cezhraničnej, nadnárodnej a medziregionálnej spolupráce.
(1) Nariadenie Európskeho parlamentu a Rady (EÚ) 2021/1058 z 24. júna 2021 o Európskom fonde regionálneho rozvoja a Kohéznom fonde, článok 3.